鍾人傑，字斗南，雲南省大理府雲南縣白川（今屬彌渡縣）人，乾隆四十二年（1777 年）丁酉科舉人『舉人 乾隆四十二年丁酉科。鍾人傑。官夔州府通判。詳卓行』。光緒《雲南縣誌》，大挑一等分發四川，乾隆五十八年（1793 年）任四川鄰水縣知縣『題報鄰水縣知縣鍾人傑試署一年期滿請準實授 知縣陳應魁患病遺缺查有 試用知縣鍾人傑年富才明。辦事勤慎。堪以題署鄰水縣知縣。仍照例試看年滿如果稱職。另請實授。該員系試用知縣。今題署知縣』。乾隆五十九年元月十九日。中央研究院歷史語言研究所內閣檔案登入號：064542001「是日吏部議署理四川總督孫士毅奏署隣水縣知縣鍾人傑試俸期滿，準實授一疏，奉諭旨鍾人傑依議用餘依議」，《清高宗起居注》卷四十一 乾隆五十九年四月十八日甲戌。嘉慶元年（1796 年）任樂山縣知縣『鍾人傑。雲南縣舉人。嘉慶元年任』。嘉慶《樂山縣志》。後曾任廣元縣知縣。因教匪作亂，嘉慶三年（1798 年）再任鄰水縣知縣『鍾人傑。雲南人。乾隆丁酉舉人。嘉慶三年任。秉性剛方，馭下以禮，時教匪肆擾郊坰，公堵禦有方，不敢逼城，以功陞夔州府通判』。道光十五年《道光乙未增修鄰水縣志》，增築城垣。訓練鄉勇『陳攀瀛。於嘉慶二年冬。賊匪攻城。焚賊水城。奪賊大纛有功。經知縣鍾人傑偹文申詳。給有軍功執照。平定後奉憲行知騐照。造報時以貿易遠方。趕辦不及。故未經諮部。然其勞績不可冺也。因詳志之。』。道光元年《鄰水縣志》卷一，將教匪多次擊退。並曾策劃將鄰水縣縣衙後的玉屏山圈入城內，但沒有完成『玉屏山。縣署後城外。與銀鼎山兩兩對峙。其形如屏。教匪之變。先是民兵屯守。會賊大至。力不能支。遂入城中。此山為賊所據。城內大困。嘉慶三年知縣鍾人傑涖任。登髙以望形勢。欲添修城垣將此山羅入城內不果。今按兩山之麓相接不過十餘丈。使依鍾議亦屬良圖。故詳識之。以俟之覽形勢者。』。道光元年《鄰水縣志》卷一。嘉慶五年正月陞補夔州府通判「又奉諭旨：魁倫奏川省所出文職各缺，請將應陞應補人員開列清單，遞行陞補等語。著照所請。四川寧遠府知府員缺，著方積陞補。所遺酉陽直隸州知州員缺，著鄒瀚陞補。其所遺巫山縣知縣員缺，著許天泰署理。成都府水利同知員缺，著鄧熿補授。䕫州府通判員缺，著鍾人傑陞補。其所遺鄰水縣知縣員缺，著李並楷補授。瀘州直隸州知州員缺，著續林陞補。忠州直隸州知州員缺，著加知府銜之周景福偕補。其所遺安嶽縣知縣員缺，著孫文起補授。太平縣知縣員缺，著王世燾調補。其所遺清溪縣知縣員缺，著孫學治署理。江安縣知縣員缺，著馬維嶽署理。大足縣知縣員缺，著李凱補授。永川縣知縣員缺，著溫家桂陞補。其所遺崇慶州州同員缺，著張承武補授。江津縣知縣員缺，著林喬蔭補授。南部縣知縣員缺，著王贊武補授。南溪縣知縣員缺，著張仲芳補授。萬縣知縣員缺，著陳煥章補授。納谿縣知縣員缺，著顧崑來陞補。其所遺漢州吏目員缺，著吳籌陞補。洪雅縣知縣員缺，著楊在韶補授。峩眉縣知縣員缺，著馬承烈補授。萬縣縣丞員缺，著朱法祖陞補。太平縣主簿員缺，著趙炳然陞補。按祭使司獄員缺，著試用縣丞魯仕𩤠借補。茂州吏目員缺，著試用吏目李成基署理。華陽縣太平鎮巡檢員缺，著楊酉陞補。南充縣典史員缺，著試用未入流張玉麟署理。樂山縣典史員缺，著候補照磨張瑾借補。該部知道。摺併發。是日，四川總督魁倫叅奏年力衰頹之大足縣知縣徐景東請旨勒令休致一摺。奉諭旨：這所叅年力衰頹之大足縣知縣徐景東，著勒令休致。該部知道。摺併發。又參奏濫用非刑致斃人命之署大邑縣事試用知縣楊如桂，請旨革職，嚴行審擬一摺，奉諭旨：這所叅濫刑斃命之署大邑縣事試用知縣楊如桂，著革職，交署藩司先福、署臬司董教增提同案內人証，嚴審定擬具奏。該部知道。摺併發。」，《清仁宗起居注》卷五 嘉慶五年正月，加恩以同知直隸州陞用「初二日甲午。內閣奉諭旨：勒保奏查明川省歴年承辦軍務出力文員，懇請分別鼓勵一摺，著照所請。龍安府知府積朗阿、夔州府知府周景福，加恩賞給道銜。打箭鑪同知恆敏、綿州直隸州知州劉印全、瀘州直隸州知州趙立忠、酉陽直隸州知州英貴，加恩賞給知府銜。漢州知州周偉業、知州銜馬邉廳通判趙華、潼川府通判王世燾、夔州府通判鍾人傑、嘉定府通判張心敬，加恩以同知直隸州陞用，先換頂戴。知州銜東鄉縣知縣楊世鰲、知州銜合江縣知縣王泰雲，加恩即照加銜遇缺陞用。達縣知縣餘永寧、廣元縣知縣葉大馥、彰明縣知縣張宏軒、原任榮經縣丁憂留川候補知縣張師範，加恩以知州陞用，先換頂戴。郫縣知縣呂朝恩、雅縣知縣魯鳳輝、南江縣知縣李心澄、大竹縣知縣曹自栢、蓬溪縣知縣敬大科、隣水縣知縣陳崇禮、儀隴縣知縣袁士繡、梁山縣知縣符永培，加恩賞給知州銜。其保寧府經歴趙秉鎔等六員，加恩以知縣陞用。涪州吏目鄧昂等十員，加恩以府經歴縣丞陞用；重慶府經歴趙模等九員，加恩以應陞之缺陞用。隣水縣教諭倪朝搢一員，加恩以知縣陞用，歸部即選；候選從九品聶俞煥等二員，加恩歸部儘先選用；投効雙月從九品段仁一員，加恩歸部以不論雙單月選用；投効縣丞職銜汪鋐等五員，加恩歸部以雙月選用；加捐布政司經歴、現任蘆山縣典史朱鼎等三員，加恩准捐分發留川補用。此外尚有候補同知黃為琳等五十三員，準其造冊諮部，各歸本班儘先補用。又摺內請將鹽茶道姚令儀等二百六十五員，分別一、二、三等，照軍功優敘之例，分別給予議敘等語。著加恩均照所請，俟該省造送清冊到時，交該部分別核辦，各給議敘，以示獎勵。摺單併發。又奉諭旨：勒保奏建昌道方積陳請囘籍終制等語。方積著準其回籍終制，俟服闋後來京引見，另候簡用。所遺建昌道員缺，著鄭成基補授。又奉諭旨：勒保奏查明川省節年辦理軍務積勞身故各文員，開列清單，請量予加恩一摺。川省自軍興以來，該員等竭力致身，歿於所事，殊堪憫惻。現當大功全蕆，自應加之軫卹。所有單開之鍾蓮等二十二員，均著加恩交部照軍營病故例賜卹，以示追獎勤勞至意。摺單併發。又奉諭旨：勒保奏，在四川軍營之陝西河州鎮標右營守備李紹文，前經派令收集各路患病落後兵丁，逗遛延玩，未能管帶妥協，請旨革職等語。李紹文著革職，該部知道。又奉諭旨，原任四川建昌道石作瑞，前於嘉慶四年緣案革審，旋經開復道員，遇缺補用，曾諭令勒保俟大功告竣後，察看該員如果始終奮勉岀力，再行據實奏明請旨。茲據勒保奏稱，石作瑞自蒙開復原官，辦理軍需，又經三載有餘，始終不等面語。石作瑞前曾賞戴花翎，開復後未經賞還，著加恩仍準戴用，以示鼓勵。又據奏已革候補縣永沈昭興，自伊犂釋回後，仍在軍營効力，呈請捐復。沈昭興前因患病落後獲咎，事屬因公，先後隨營辦事，尚有微勞，著加恩准其就近在川，照例捐復，仍留川省，俟有相當缺出，即行補用。該部知道。」，《清仁宗起居注》卷八嘉慶八年九月。因為丁憂『題報：現任四川順慶府鄰水縣知縣候補同知直隸州鍾人傑，係雲南大理府雲南縣人。該員繼母王氏在籍病故，例應丁憂。 兵部侍郎兼都察院右副都御史巡撫雲南等處地方贊理軍務兼理糧餉臣永保謹題為報明丁憂事。該臣看得，現任官員父母在籍病故，例應地方官確查取結詳題。茲有現任四川順慶府鄰水縣知縣候補同知直隸州鍾人傑，係雲南大理府雲南縣人。該員繼母王氏於嘉慶玖年玖月貳拾陸日在籍病故，該員例應丁憂。由雲南縣知縣楊鎬查明取結，轉報署布政使阿禮布，詳請具題前來。臣覆查無異，謹具題聞。』。中央研究院歷史語言研究所內閣檔案登入號：126129001 及與上司關係不和『鍾人傑。雲南人。乾隆丁酉舉人。嘉慶三年任。公秉性剛方。馭下以禮。四年達匪時擾邑境。堵禦有方。賊不敢逼近縣城。以軍功旋陞嬊州通判。嗣以不肯寅縁。忤當路人意。辭官去』。道光元年《鄰水縣志》卷二，辭官回家隱居『鍾人傑，字斗南，雲南縣人也。乾隆丁酉舉人，選授四川鄰水令，督護徵藏糧運事。歷廣元、樂山二邑，樂山地僻塞，嘓匪嘯屯縣境，頗侵掠民居。人傑夜宴客，中席起，密率隸卒襲捕，得渠兇十餘人歸，客猶未散也，賊遂翦滅。時教匪起川北，鄰水地處賊沖，前令以疲輭不任職，自免去。督、撫以人傑前宰鄰水，有惠政，再除鄰水令。人傑為人慷慨有氣略，好談兵法，善為攻守計。其至官，益備完戰具，繕守城隍，儲財粟，募鄉裡子弟，親教以擊刺進退之法，築塞墾田，以待賊至。賊傾眾來犯，人傑屢戰敗之，俘其大酋，誅斬姦猾為大害者，餘黨一切赦弗治，百姓安集。議功加五品銜，授夔州通判。會土豹子賊反，焚剽城郭，邑無賴民謀乘間叛應。人傑磔數十人以徇，即移書賊眾，宣告威德，許以自歸。賊皆望風奔散。又上書經略勒保，言徵撫計，議得行。事平，擢直隸州知州。遭親喪，棄官歸。大府屢徵不起，居林下二十年。人傑智慮過人，凡方技、術數之書靡不通，布陣按營，皆有成算，飛矢集於前，色不變。慷慨為民，陳說忠義，能得士死力（楊振綱撰傳）。贊曰：天下久安無事，吏飾文治，守成法，專事儀表。不肖疲懦者轉以售其欺隱，而權略達變之士無所用其才力，故有老死牖戶，埋沒下位，而世莫知者多矣。躍龍、人傑，俱負濟時之略，秉雄奇之姿，遭世清泰，滯仕邊邑。伏莽竊起，小試牛刀，未蒙遷擢之賞，徒懷數奇之感。可慨也夫！』。《新纂雲南通志》卷一百九十六列傳八。年七十二卒『鍾人傑。字斗南。乾隆丁酉舉人。以大挑一等發四川。補鄰水知縣。西藏用兵。大府檄辦糧臺。事平。歷權廣元、樂山兩邑。時川北教匪煽動。蔓延數省。鄰水為賊出沒區。前令排程失宜。邑幾殆。鄰水民皆思人傑。長官亦重其才。命回任。人傑修明器械。增築城垣。訓練鄉勇，選鄉民為團長。擇紳士司軍儲。又令民依山為寨。賊去則耕作。賊來則退保。為堅壁清野之計，時戒嚴。賊以萬餘人壓境。鎗炮聲不絕飛。夫集於前色不變。慷慨為民陳說。忠義皆感奮願死守。乘賊不備。出精銳挫其前鋒。獲渠魁三人。餘黨遁去。敘功五品銜。授夔州府通判。先是軍興。民有縛賊諸官者不質問即戮之。人傑曰。我知縣安敢操生殺權。所獲賊者解大營處決。疑似者繫之。脅從者赦之。全活甚眾。饑饉相尋，遊民復聚為亂，名曰土豹子。擁眾數千。所至焚掠。鄰水有姦民謀內應。人傑偵知之。杖斃以徇。遣有膽略耆入其巢。宣以威福。其黨多散去。餘尚蠢動。經略勒保。移師剿之。人傑進曰：此輩與教匪異。招之可立潰。不必勞斧鉞。勒保從其計，剿撫兼施。即日平定。復敘功晉直隸州知州。尋以憂歸。服闋不出。居林下者二十年。淡於進取。不復知其曾在軍中也。生平好讀書。智慮過人。凡奇門遁甲。六壬太乙之術。無不通曉。布陣安營。皆有成算。其權樂山令時，方宴客。人傑忽不見。夜分擒嘓匪十數人歸。宴猶未終也。鄰水之役經裡軍需。較他邑省至數倍。人傑嘗曰：我不以侵欺肥己。不以胃銷奉人。區區可對君父者此耳。年七十二卒。楊振綱卓崖鍾公傳』。光緒《雲南縣誌》卷十。 註釋 Category 雲南縣人 Category 乾隆四十二年丁酉科舉人 Category 清朝鄰水縣知縣 Category 清朝廣元縣知縣 Category 清朝樂山縣知縣